ባለ 750 ውሻው ሰርቢያዊ
 ውሻ ታማኝ እንስሳ ነው፡፡ጌቶቻቸው ሞቶውባቸው የተቀበረበት አካባቢ ለብዙ አመታት የቆዩ ውሾች ስለመኖራቸው መረጃዎች ይጠቁማሉ፡፡ በቅርቡ አሜሪካ የአይኤስኤስን መሪን በገደለችበት አውድ ላይ አነፍናፊ ውሾች ሰፊ ስፍራ መያዛቸው ይታወቃል፡፡ ይሁንና በአብዛኛው አካባቢ የውሻ ውለታ የቱንም ያህል ቢሆን ከመጣል አይድንም፡፡በአዲስ አበባ የምንመለከታቸው ቁጥር ስፍር የሌላቸው ውሾችን ብንመለከት በአንድ ወቅት ጌታ የነበራቸው ናቸው፡፡በኑሮ ሁኔታም ይሁን ለውሻ ያለን ግንዛቤ አነሳ በመሆኑ ሳቢያ የውሻ የመጨረሻ እጣ ፈንታ ወደ ጎዳና መውጣት ነው፡፡ ሰሞኑን ኦዲቲ ሴንትራል በድረ ገፁ ባወጣው ዘገባ በሰርቢያ 750 ውሻ ስለሚንከባከብ ልበ ሩህሩህ ሰው አስነብቧል፡፡ ሳሻ ፔሲክ የሚባለው ሰርቢያዊ በ2008 በቆሻሻ ሥፍራ የተተዉ ውሾችን የታደገ ሲሆን በዚህ መልኩ 1ሺ200 ውሾችን በ10 ዓመታት ታድጓል፤ አሁን ደግሞ 750 ውሾችን እየተንከባከበ ነው፡፡ ሳሻ ፔሲክ በዓለም ዕውቅና ያገኘው ከፈረንጆች አቆጣጠር ከ2015 ጀምሮ ሲሆን በተለይም ከድልድይ እግር ሥር በአክሮባት ተገላብጦ ወርዶ የታሰረች ቡችላ ለማዳን ያደረገው ጥረት በማኅበራዊ መገናኛዎች በተለይም በፌስ ቡክ ብቻ 63 ሚሊየን ተመልካቾች ባዩት ጊዜ ነው፡፡ ሳሻ ፔሲክ ህይወቱን መስዋዕት በማድረግ በኒስ ጎዳናዎች 1ሺ200 ውሾችን ሰብስቦ ከ400 በላይ ውሾችን ለሰዎች ሰጥቷል፤750ዎቹ በእንክብካቤው ሥር ናቸው፡፡ ‹‹በየቦታው ተጥለው ሲንገላቱ ሳይ አዝናለሁ፤ እራራለሁ፤ ለዚህም ነው ሰብስቤ ማኖር የጀመርኩት›› ይላል፡፡ ለውሾች ምግብ ብቻ ወደ 11ሺ 150 የሚጠጋ ዶላር በየወሩ ያወጣል፤ወደ ሀገራችን ሲመነዘር ከ278ሺ750 ብር በላይ ማለት ነው፡፡ ይህም መጠለያዎችን ለመጠገንና ለማፅዳት እና ለውሾቹ ህክምናን ጨምሮ ለተንከባካቢ ሠራተኞች የሚወጣውን ወጪ ሳያካትት ነው፡፡ “ሰዎች ባብዛኛው የማይፈልጉዋቸውን ውሾች በጎዳና መጣል ያስባሉ፤ አንዳንዶቹ ውሻቸውን ይዘው ወደ መጠለያ ይመጣሉ። እንዳይታዩ ብለውም ውሻቸውን በጨለማ መጠለያው አቅራቢያ ጥለው የሚሄዱም አሉ። ውሾች ህይወት ያላቸው እንደ መሆናቸው ጥሩ እንክብካቤ ሊደረግላቸው ይገባል ብዬ እገምታለሁ፡፡እዚህ እየሆነ ያለው ይህ ነው፡፡” ሲል ሳሻ ፔሲክ ይናገራል። በዓለም ዙሪያ ብዙ ቅን አእምሮ ያላቸው ሰዎች የእንስሳ ወዳጆች በየወሩ ገንዘብ እየረዱት መሆናቸውን ጠቅሶ፣ውሾቹ ዘላቂ ቤቶች እንዲያገኝ እየረዱት መሆናቸውንም ይገልጻል፡፡ለብዙ ሰዎች 750 ውሻ ይቅርና አንድ ውሻ መንከባከብ ያዳግታል፤ የሚገርመው ሳሻ ፔሲክ ግን ይህን ሁሉ ውሻ እየተንከባከበ እና እያኖረ ሁሉንም በየስማቸው ማወቁ ነው፡፡ ‹‹ውሾቹ እንደመጡ በፍጥነት ያገግማሉ ፤ትንሽ ፍቅር ምግብና ክብካቤ ከተሰጣቸው በፍጥነት አጋርና ደስተኛ ይሆናሉ፣ የተሻለ ነገር እንዲኖራቸው እመኛለሁ። ጥሩ ምግብ እና መጠለያ ሳጥኖች ትልቅ መጠለያዎችን ከገነባን እና የሚጠበቅብንን ደረጃ እስካሟላን ድረስ መጨረሻ ላይ ህጋዊ እንሆናለን፡፡”ይላል፡፡ ለዚህ ሥራው ህንዶች አባ ውሻ (የውሾች አባት) ሜክሲኮዋዊያን የውሻ ሰው ሲሉት ቻይናውያን ደግሞ የውሾች እረኛ በሚል ፅፈውበታል፡፡አዲስ ዘመን ጥቅምት25/2012 ሀይለማርያም ወንድሙ